31991R2426
L 222/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕОВС, ЕИО, ЕВРАТОМ) № 2426/91 НА СЪВЕТА
от 29 юли 1991 година
за изменение на Регламент 422/67/ЕИО, 5/67/Евратом относно определяне на възнагражденията на председателя и членовете на Комисията, председателя, съдиите, генералните адвокати и секретаря на Съда на Европейските общности и председателя, членовете и секретаря на Първоинстанционния съд и на Регламент (ЕИО, Евратом, ЕОВС) № 2290/77 за определяне възнагражденията на членовете на Сметната палата
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на единен Съвет и единна Комисия на Европейските общности, и по-специално член 6 от него,
като взе предвид Договора за създаване на Европейската общност за въглища и стомана, и по-специално член 78в от него,
като взе предвид Договора за създаване на Европейската икономическа общност, и по-специално член 206 от него,
като взе предвид Договора за създаване на Европейската общност за атомна енергия, и по-специално член 180 от него,
като има предвид, че е уместно да се изменят определени разпоредби на регламентите, определящи възнагражденията на членовете на Комисията, Съда на Европейските общности, Първоинстанционния съд и Сметната палата, особено с цел да се изяснят условията, при които тези членове имат право на обезщетение по социалноосигурителната схема, предвидена в Правилника за длъжностните лица на Европейските общности,
ПРИЕ НАСТОЯЩИЯ РЕГЛАМЕНТ:
Член 1
1. Член 11 от Регламент № 422/67/ЕИО, № 5/67/Евратом (1), последно изменен с Регламент (Евратом, ЕОВС, ЕИО) № 3911/90 (2) се заменя със следното:
„Член 11
Членовете на Комисията или на Съда имат право на обезщетения при общо заболяване, професионално заболяване, трудова злополука, майчинство и смърт съгласно социалноосигурителната схема, предвидена в правилника за длъжностните лица на Европейските общности.
Първият параграф се прилага също така и за бивши членове на Комисията или на Съда, които се ползват от пенсионната схема, предвидена в член 8, или от временно обезщетението, предвидено в член 7, или от пенсионната схема за инвалидност, предвидена в член 10.
Социалноосигурителната схема, предвидена в Правилника за длъжностните лица на Европейските общности, не се прилага обаче за рискове, вече покрити от друга социалноосигурителна схема, по която бивш член на Комисията или на Съда има право на обезщетение от същия характер и на същото равнище.
При все това обаче бивш член на Комисията или на Съда, който е заемал длъжност до 60-годишна възраст или има право на обезщетение по пенсионната схема за инвалидност, предвидена в член 10, продължава да има право без ограничения на обезщетение за общо заболяване по схемата, предвидена в правилника за длъжностните лица на Европейските общности. Ако той не получава временното обезщетението, предвидено в член 7, и няма право на обезщетение по пенсионната схема, предвидена в член 8, или по пенсионната схема за инвалидност, предвидена в член 10, бившият член на Комисията или на Съда трябва да заплати половината от вноските, необходими за покриване на тези рискове. Вноските се изчисляват въз основа на последното обезщетение за преместване, коригирана така, че да се отчитат последващи изменения.
Бивш член на Комисията или на съда, който е прекратил заеманата длъжност преди 60-годишна възраст и който в края на срока, през който е получавал временно обезщетение, предвидено в член 7, няма право на обезщетение нито по пенсионната схема, предвидена в член 8, нито по пенсионната схема за инвалидност, предвидена в член 10, може да продължи да отговаря на условията за обезщетение, предвидени във втория и третия параграф от настоящия член, при условие че той не е ангажиран с платена дейност, която му позволява да бъде включен в друга социалноосигурителна схема за общо заболяване. В такъв случай той трябва да заплати пълния размер на вноските, необходими за покритието, предвидено в член 72, параграф 1 от Правилника за длъжностните лица на Европейските общности. Вноските се изчисляват въз основа на последното обезщетение за преместване, коригирано така, че да се отчитат последващи изменения.“
2. Член 12 от Регламент (ЕИО, Евратом, ЕОВС) № 2290/77 (3) последно изменен с Регламент (Евратом, ЕОВС, ЕИО) № 3822/81 (4) се заменя със следното:
„Член 12
Членове на Сметната палата имат право на обезщетения при общо заболяване, професионално заболяване, трудова злополука, майчинство и смърт съгласно социалноосигурителната схема, предвидена в правилника за длъжностните лица на Европейските общности.
Първият параграф се прилага също така и за бивши членове на Сметната палата, които се ползват от пенсионната схема, предвидена в член 9, или от временно обезщетение, предвидено в член 8, или от пенсионната схема за инвалиди, предвидена в член 11.
Социалноосигурителната схема, предвидена в правилника за длъжностните лица на Европейските общности, не се прилага обаче за рискове, вече покрити от друга социалноосигурителна схема, по която бивш член на Сметната палата има право на обезщетение от същия характер и на същото равнище.
При все това обаче бивш член на Сметната палата, който е заемал длъжност до 60-годишна възраст или има право на обезщетение по пенсионната схема за инвалидност, предвидена в член 11, продължава да има право без ограничения на обезщетение за общо заболяване по схемата, предвидена в правилника за длъжностните лица на Европейските общности. Ако той не получава временно обезщетение, предвидено в член 8, и няма право на обезщетение по пенсионната схема, предвидена в член 9, или по пенсионната схема за инвалиди, предвидена в член 11, бившият член на Сметната палата трябва да заплати половината от вноските, необходими за покриване на тези рискове. Вноските се изчисляват въз основа на последното временно обезщетение , коригирано така, че да се отчитат последващи изменения.
Бивш член на Комисията или на Съда, който е прекратил заеманата длъжност преди 60-годишна възраст и който в края на срока, през който е получавал временно обезщетение, предвидено в член 8, няма право на обезщетение нито по пенсионната схема, предвидена в член 9, нито по пенсионната схема за инвалидност, предвидено в член 11, може да продължи да отговаря на условията за обезщетение, предвидени във втория и третия параграф от настоящия член, при условие че той не е ангажиран с платена дейност, която му позволява да бъде включен в друга социалноосигурителна схема за общо заболяване. В такъв случай той трябва да заплати пълния размер на вноските, необходими за осигурително покритие, предвидено в член 72, параграф 1 от правилника за длъжностните лица на Европейските общности. Вноските се изчисляват въз основа на последното временно обезщетение, коригирано така, че да се отчитат последващи изменения.“
Член 2
1. Към член 15 от Регламент № 422/67/ЕИО, 5/67/Евратом се добавя следният параграф:
„8. Вдовицата и издържаните деца на член или бивш член на Комисията или Съда имат право на обезщетение за общо заболяване по социалноосигурителната схема, предвидена в Правилника за длъжностните лица на Европейските общности, ако нямат право на обезщетения от същия характер и на същото равнище по друга социалноосигурителна схема.“
2. Към член 16 от Регламент (ЕИО, Евратом, ЕОВС) № 2290/77 се добавя следният параграф:
„8. Вдовицата и децата на издръжка на член или бивш член на Сметната палата имат право на обезщетение за общо заболяване по социалноосигурителната схема, предвидена в Правилника за длъжностните лица на Европейските общности, ако нямат право на обезщетения от същия характер и на същото равнище по друга социалноосигурителна схема.“
Член 3
Настоящият регламент влиза в сила в деня след публикуването му в Официален вестник на Европейските общности.
Той се прилага от 12 декември 1989 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юли 1991 година.